בתקופה זו של השנה, 7 שבועות מחג פסח, הנוף משתנה מירוק לצהוב, הקמה מצהיבה ונקצרת, וכבכל שנה, לבשנו לבן והתכנסנו לחגוג את חג השבועות שמשלב אולי יותר מכל את השילוב בין הדתי והלאומי, לציוני.

בין מתן תורה לביכורי קציר החיטים בהם התברכו שדותינו, כפי שגם אמר מנחם אוסישקין אי שם בשנת 32:

"כי השרשרת הלאומית של האומה מתחילה בחג שאנו חוגגים היום: חג השבועות, חג זה לא היה רק חג הטבע, חג הביכורים של פרי האדמה והעבודה: זהו יום "מתן תורה" ובו היינו לעם. ואין להפריד בין שני החגים האלה. ביום אחד נוצרו כאומה ונעשינו עם עובד אדמתו בזעת אפיו....."

עם השנים, השתנו מעט הביכורים. מעיקר של ביכורי עבודת האדמה לביכורים ועשיה מבורכת ויוצרת של ביכורים אחרים. חלקם ביצירה שיתופית וחלקם ביצירה עצמית: ביכורים בתעשיה, ביכורים ביצירה, באומנות, ביזמות, בתרבות ובחינוך.

גם כשהעיתים משתנות ואיתם הביכורים, הקשר שלנו למקום הזה, לאדמה הזו, למסורת החגים אינו משתנה. המסתובב בשדות, מרגיש ויודע כי אין תחליף לאויר הנקי ולהרגשה מרוממת הנפש כשאדם יוצא לשדות ולמטעים הסובבים אותנו.

אנו חוגגים היום את החיבור והקשר שלנו כקהילה לחקלאות, לאדמה וגם ליצירה החדשה שלנו, הן בשנה האחרונה והן בראיה אופטימית ומחברת קדימה. סביב בסיס זה, מתגבשת הקהילה בכפר מנחם סביב אירועי תרבות, חוויות משותפות, עשיה חברתית והסתכלות ועבודה משותפת ומחברת אל העתיד של המקום הזה.

טקס השבועות הוא הזדמנות מצויינת להביע תודות. הראשונה היא לכל מי שנותן את ידו, זמנו ומרצו לקידום וניהול כפר מנחם. מי בוועד האגודה ומי במוסדות הקיבוץ, מי בצוות סיירת הורים ומי בצוות מוגנות מינית, מי בחינוך ומי בתרבות, וכמובן שעוד ועוד.

ואם כבר תודות על התרבות, בשם וועד האגודה הקהילתית ובשם כל הקהל אני רוצה להודות לצוותים שעמלו והשקיעו בכל אירועי חג: בתכנון, במערך ההכנות, באירועי הבוקר ובטקס עצמו.

חג שבועות שמח כפר מנחם.